
Élménypedagógiai módszerek alkalmazása az általános iskolai ének-zene oktatás során

Maslow: A lét pszichológiája felé című könyvében részletezi, hogy az emberek születésüktől igénylik az új dolgok felfedezését, melynek során kapcsolatba kerülnek másokkal. Egészséges kapcsolat azonban csak akkor jöhet létre, ha a felek rendelkeznek a megfelelő szociális kompetenciákkal, melyek segítenek a problémák kezelésében, és hasznosak a másokkal való kapcsolatteremtés és véleménynyilvánítás terén. A hétköznapokban való érvényesülés miatt fontos, hogy ezeket a készségeket és képességeket fejlesszük, amelyre egy lehetőség az élménypedagógia. A segítségével a résztvevők szociális és kognitív kihívást jelentő feladatok, játékok során próbálhatják ki magukat, így az aktív tanulási folyamat során megoldási stratégiákat gyakorolhatnak be.
A kutatással a célom az volt, hogy a hagyományos ének-zene oktatás keretébe illesszek egy olyan módszert, ami tapasztalati tanuláson, élményszerzésen alapul, ezzel egyszerre valósulhat meg a tudásátadás, a szociális kompetenciák fejlesztése és a tanulás élményének átadása.
Kutatási módszereim egyrészt a tanároknak szánt online, önkitöltős kérdőívből, másrészt a tanítási gyakorlatom során végzett kísérletekből állnak. A kérdőívben 61 pedagógust kérdeztem meg, a válaszadók 45 százaléka ismeri az élménypedagógiát, 40 százalékuk használja is ennek módszereit az oktatás során. Annak ellenére, hogy a kitöltők közül 37-46 ének-zene tanár sosem használja a boomwhackerst, érzelemkártyákat és a beéneklő meséket, nyitottak ezek aktív bevonására a tanórákon. Fontosnak tartom kiemelni, hogy a kérdőív alapján a megkérdezett pedagógusok igényt tartanak továbbképzésekre, szakmai fórumokra, ahol megbeszélhetik a tapasztalataikat, ezáltal gyakorlatban is könnyebben alkalmazhatnák az új tanítási módszereket.
A gyakorlatom során az első és nyolcadik osztályos, ének-zene tagozatos diákok pozitívan fogadták az élménypedagógián alapuló feladatokat, amelyeket sikeresen beágyaztam a hagyományos ének-zene oktatás keretei közé. Kipróbáltam, hogyan lehet keretmesébe foglalni egy teljes órát, ének témájú activity játékkal bevonni az osztályt, illetve csoportmunkával interaktívvá tenni a közös munkát.
Úgy gondolom, ha rugalmasan kezeljük a hagyományos oktatás és az élménypedagógia kereteit, sikeresen és rendszeresen lehet alkalmazni az ének-zene tanítás során, elsősorban a készségfejlesztés, ismétlés, motiválás, értékelés terén.



